สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 20 เม.ย.60
21 เม.ย. 2560

ดัชนีดาวโจนส์ตลาดหุ้นนิวยอร์กปิดพุ่งขึ้น เมื่อคืนนี้ (20 เม.ย.) หลังจากนายสตีเวน มนูชิน รัฐมนตรีคลังสหรัฐเปิดเผยว่า คณะทำงานของประธานาธิบดีโดนัลด์ ทรัมป์ จะเปิดเผยมาตรการปฏิรูปภาษีครั้งใหญ่ในไม่ช้านี้ โดยข่าวดังกล่าวทำให้นักลงทุนมีความหวังว่า ปธน.ทรัมป์จะผลักดันมาตรการปรับลดภาษีตามที่ให้คำมั่นสัญญาไว้  นอกจากนี้ ตลาดยังได้รับแรงหนุนจากผลประกอบการของบริษัทจดทะเบียนรายใหญ่ ซึ่งรวมถึงอเมริกัน เอ็กซ์เพรส
ดัชนีเฉลี่ยอุตสาหกรรมดาวโจนส์ปิดที่ 20,578.71 จุด พุ่งขึ้น 174.22 จุด หรือ +0.85% ดัชนี S&amp;P500 ปิดที่ 2,355.84 จุด เพิ่มขึ้น 17.67 จุด หรือ +0.76% และดัชนี NASDAQ ปิดที่ 5,916.78 จุด เพิ่มขึ้น 53.74 จุด หรือ +0.92%
 
ตลาดหุ้นยุโรปปิดบวก เมื่อคืนนี้ (20 เม.ย.) โดยได้แรงหนุนจากผลประกอบการของบริษัทจดทะเบียนรายใหญ่ ขณะที่นักลงทุนจับตาการเลือกตั้งของฝรั่งเศสในวันอาทิตย์นี้ โดยโพลล์ล่าสุดระบุว่า นายเอมมานูเอล มาครอง อดีตรัฐมนตรีว่าการกระทรวงเศรษฐกิจ จะมีคะแนนนในการเลือกตั้งรอบแรกนี้
ดัชนี Stoxx Europe 600 ขยับขึ้น 0.2% ปิดที่ 378.06 จุด
ดัชนี FTSE 100 ตลาดหุ้นลอนดอนปิดที่ 7,118.54 จุด เพิ่มขึ้น 4.18 จุด หรือ +0.06% ดัชนี DAX ตลาดหุ้นเยอรมันปิดที่ 12,027.32 จุด เพิ่มขึ้น 10.87 จุด หรือ +0.09% ดัชนี CAC-40 ตลาดหุ้นฝรั่งเศสปิดที่ 5,077.91 จุด เพิ่มขึ้น 74.18 จุด หรือ +1.48%
 
ตลาดหุ้นลอนดอนปิดในแดนบวก ครั้งแรกในรอบ 5 วันทำการเมื่อคืนนี้ (20 เม.ย.) ด้วยแรงหนุนจากหุ้นบริษัทจดทะเบียนรายใหญ่บางแห่ง โดยเฉพาะยูนิลีเวอร์ ซึ่งเปิดเผยรายงานผลประกอบการที่แข็งแกร่งในช่วงไตรมาสแรก
ดัชนี FTSE 100 เพิ่มขึ้น 4.18 จุด หรือ 0.06% ปิดที่ 7,118.54 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (20 เม.ย.) โดยตลาดได้รับแรงกดดันจากความวิตกกังวลเกี่ยวกับการผลิตน้ำมันที่สูงขึ้นในสหรัฐ ซึ่งได้บดบังปัจจัยบวกจากการที่ซาอุดิอาระเบียส่งสัญญาณขยายเวลาปรับลดกำลังการผลิตน้ำมันช่วงครึ่งปีหลัง
สัญญาน้ำมันดิบ WTI ส่งมอบเดือนพ.ค.ลดลง 17 เซนต์ หรือ 0.3% ปิดที่ 50.27 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย.เพิ่มขึ้น 6 เซนต์ หรือ 0.1% ปิดที่ 52.99 ดอลลาร์/บาร์เรล
 
สัญญาทองคำตลาดนิวยอร์กปิดขยับขึ้น เมื่อคืนนี้ (20 เม.ย.) เนื่องจากนักลงทุนเข้าซื้อทองคำซึ่งเป็นสินทรัพย์ที่ปลอดภัย ก่อนที่การเลือกตั้งรอบแรกของฝรั่งเศสจะมีขึ้นในวันอาทิตย์นี้ อย่างไรก็ตาม การพุ่งขึ้นของตลาดหุ้นสหรัฐและการแข็งค่าของสกุลเงินดอลลาร์ ได้สกัดแรงบวกในตลาดทองคำ และส่งผลให้สัญญาทองคำปิดตลาดขยับขึ้นเพียงเล็กน้อย
สัญญาทองคำตลาด COMEX (Commodity Exchange) ส่งมอบเดือนมิ.ย.เพิ่มขึ้น 40 เซนต์ หรือ 0.03% ปิดที่ระดับ 1,283.80 ดอลลาร์/ออนซ์
สัญญาโลหะเงินส่งมอบเดือนพ.ค.ลดลง 14.4 เซนต์ หรือ 0.79% ปิดที่ 18.018 ดอลลาร์/ออนซ์
สัญญาพลาตินัมส่งมอบเดือนก.ค.พุ่งขึ้น 10.9 ดอลลาร์ หรือ 1.12% ปิดที่ 981.20 ดอลลาร์/ออนซ์
สัญญาพัลลาเดียมส่งมอบเดือนมิ.ย.เพิ่มขึ้น 27.30 ดอลลาร์ หรือ 3.5% ปิดที่ 802.90 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักบางสกุล ในการซื้อขายที่ตลาดนิวยอร์กเมื่อคืนนี้ (20 เม.ย.) ด้วยแรงหนุนบางส่วนจากข้อมูลตลาดแรงงานด้านบวกของกระทรวงแรงงานสหรัฐ
ดอลลาร์สหรัฐแข็งค่าขึ้นเมื่อเทียบกับเยน ที่ระดับ 109.32 เยน จากระดับ 108.72 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9984 ฟรังก์สวิส จากระดับ 0.9976 ฟรังก์สวิส
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0718 ดอลลาร์ จากระดับ 1.0721 ดอลลาร์ ในขณะที่ปอนด์แข็งค่าขึ้นแตะ 1.2811 ดอลลาร์ จากระดับ 1.2790 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7528 ดอลลาร์ จากระดับ 0.7499 ดอลลาร์